CELEX: 32019D0690
Language: bg
Date: 2019-04-30 00:00:00
Title: Решение за изпълнение (ЕС) 2019/690 на Комисията от 30 април 2019 година относно мярка, предприета от Швеция в съответствие с Директива 2006/42/ЕО на Европейския парламент и на Съвета, за забрана на пускането на пазара на вятърни турбини модели SWT-2.3-101 и SWT-3.0-113 и за изтегляне на машините, които вече са пуснати на пазара (нотифицирано под номер C(2019) 3118) (Текст от значение за ЕИП.)

3.5.2019   
               
               
                  BG
               
               
                  Официален вестник на Европейския съюз
               
               
                  L 116/78
               
            
         РЕШЕНИЕ ЗА ИЗПЪЛНЕНИЕ (ЕС) 2019/690 НА КОМИСИЯТА
         от 30 април 2019 година
         относно мярка, предприета от Швеция в съответствие с Директива 2006/42/ЕО на Европейския парламент и на Съвета, за забрана на пускането на пазара на вятърни турбини модели SWT-2.3-101 и SWT-3.0-113 и за изтегляне на машините, които вече са пуснати на пазара
         
            
               (нотифицирано под номер C(2019) 3118)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (1), и по-специално член 11, параграф 3, втора алинея от нея,
         като има предвид, че:
         
                     (1)
                  
                  
                     Швеция предприе мярка за забрана на пускането на пазара и за изтегляне от пазара на вятърна турбина модел SWT-2.3-101, която не беше в съответствие със основните изисквания за безопасност и опазване на здравето, определени в раздели 1.3.8.1 и 1.4.2.1 от приложение I към Директива 2006/42/ЕО. Според раздел 1.3.8.1, за движещите се части на трансмисии се изисква предпазителите, проектирани да предпазват хората срещу опасностите, създадени от движещите се части на трансмисиите, да бъдат закрепени неподвижно, както е посочено в раздел 1.4.2.1. Съгласно раздел 1.4.2.1, неподвижните предпазители трябва да бъдат захванати с помощта на системи, които могат да бъдат отваряни или демонтирани с помощта на инструменти. Във връзка с това Швеция посочи, че неподвижният предпазител, защитаващ срещу движещи се части на ротора на модел SWT-2.3.-101, може да бъде отворен без отделен инструмент, което представлява несъответствие с изискванията, определени в раздели 1.3.8.1 и 1.4.2.1 от приложение I към Директива 2006/42/ЕО.
                  
               
                     (2)
                  
                  
                     Що се отнася до вятърна турбина модел SWT-3.0-113, Швеция е предприела мярката, тъй като е счела, че машината не е в съответствие с основното изискване за здраве и безопасност, определено в раздел 1.5.14 от приложение I към Директива 2006/42/ЕО. Съгласно основното изискване за безопасност и опазване на здравето 1.5.14 относно риска от оставане на хора, затворени в машината, тя трябва да бъде проектирана, изработена и окомплектована със средства, предотвратяващи възможността човек да остане затворен в нея, или ако това е невъзможно, със средства за повикване на помощ. В това отношение Швеция е посочила, че димният детектор на вятърна турбина SWT-3.0-113 няма предупредителен сигнал за лицата, които може да са вътре в турбината в случай на пожар.
                  
               
                     (3)
                  
                  
                     След като получи уведомлението за защитната мярка от Швеция, Комисията започна консултации със заинтересованите страни, за да изслуша вижданията им. На 12 ноември 2018 г. Комисията изпрати писмо до производителя. В отговора си от 30 ноември 2018 г. производителят информира Комисията, че е взел мерки да отстрани несъответствията на вятърните турбини модели SWT-2.3-101 и SWT-3.0-113, за да се гарантира съответствие с Директива 2006/42/ЕО, и че тези мерки са били приключени преди определения краен срок на 31 декември 2017 г.
                  
               
                     (4)
                  
                  
                     Поясненията на Швеция по отношение на защитната мярка и документацията, представена на Комисията, показват, че вятърна турбина модел SWT-2.3-101 не е успяла да отговори на основните изисквания за безопасност и опазване на здравето, посочени в раздели 1.3.8.1 и 1.4.2.1 от приложение I към Директива 2006/42/ЕО. Освен това вятърна турбина модел SWT-3.0-113 не е успяла да отговори на основното изискване за безопасност и опазване на здравето, посочено в раздел 1.5.14 от приложение I към Директива 2006/42/ЕО. Пропуските могат да изложат на риск здравето и безопасността на хората.
                  
               
                     (5)
                  
                  
                     Следователно защитната мярка, предприета от Швеция, следва да се счита за обоснована,
                  
               ПРИЕ НАСТОЯЩОТО РЕШЕНИЕ:
         
            Член 1
            Мерките, предприети от Швеция за забрана на пускането на пазара и за изтегляне от пазара на вятърна турбина модел SWT-2.3-101 и на вятърна турбина модел SWT-3.0-113, произвеждани от Siemens Gamesa Renewable Energy AB, са обосновани.
         
         
            Член 2
            Адресати на настоящото решение са държавите членки.
         
         
            Съставено в Брюксел на 30 април 2019 година.
            
               
                  За Комисията
               
               Elżbieta BIEŃKOWSKA
               
                  Член на Комисията
               
            
         
         
            (1)  ОВ L 157, 9.6.2006 г., стр. 24.